วรรณแนะลงทุน 1AM-TG รับตลาดทุนไหลเข้า
บลจ.วรรณ แนะให้นักลงทุนพักเงินที่พันธบัตรรัฐบาล ช่วงที่ตลาดมีเงินไหลเข้าจากต่างชาติมาก
13 ก.พ. 2556

บลจ.วรรณ แนะให้นักลงทุนพักเงินที่พันธบัตรรัฐบาล ช่วงที่ตลาดมีเงินไหลเข้าจากต่างชาติมาก
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม วรรณ จำกัด (บลจ.วรรณ) กล่าวว่า การที่ตลาดหุ้นยังคงยืนอยู่ใกล้ๆ 1,500 จุดได้ ถือว่าตลาดเรามีความแข็งแกร่งพอสมควร แม้ว่าจะมีข่าวสำคัญเรื่องของยุโรปมากระทบตลาดก็ไม่ได้ปรับตัวลดลงรุนแรง อย่างไรก็ตาม อาจจะมีนักลงทุนที่ยังไม่อยากถือครองสินทรัยพ์เสี่ยง บลจ.วรรณ มีทางเลือก ให้กับนักลงทุนโดยช่วงนี้จะแนะนำให้นักลงทุนพักเงินที่กองทุนเปิดวรรณพันธบัตรไทย (1AM-TG) 
นายวิน กล่าวต่อไปว่า การลงทุนในพันธบัตรรัฐบาลของ 1AM-TG นั้นถือว่านักลงทุนถือครองกองทุนที่มีความเสี่ยงที่ต่ำมาก (Credit Risk) โดยปกติแล้วกองทุน 1AM-TG จะเหมาะสำหรับนักลงทุนที่มีการบริหารสภาพคล่องเนื่องจากนักลงทุนที่ขายคืนกองทุน 1AM-TG สามารถรับเงินได้ในวันรุ่งขึ้น (T+1) ดังนั้นนอกจากจะมีโอกาสได้รับผลตอบแทนที่มากกว่าเงินฝากออมทรัพย์ของธนาคารพาณิชย์แล้ว ยังถือว่านักลงทุนถือครองสินทรัพย์ที่มีความเสี่ยงต่ำอีกด้วย นอกจากนั้นกองทุน 1AM-TG มีการเทรดพันธบัตรระยะยาวเพื่อเพิ่มผลตอบแทน ซึ่งกองทุน 1AM-TG มีโอกาสจะได้ประโยชน์จาก Fund Flow ต่างชาติที่เข้ามาลงทุนในพันธบัตรมากว่าการลงทุนในกองทุนตลาดเงินแบบปกติ
สำหรับมุมมองต่อตลาดในช่วงนี้ ทาง บลจ.วรรณ ยังคงประเมินว่าหุ้นขนาดกลางน่าจะยังคงเป็นตัวดันตลาด ในขณะที่แรงขายของหุ้นตัวใหญ่น่าจะยังคงอยู่ เชื่อว่ากรอบของการแกว่งตัวของดัชนีน่าจะอยู่ที่ 1,482-1,510 จุด ซึ่งถือว่าเป็นจุดสำคัญ และแรงขายจาก Flow ต่างชาติยังคงมีอย่างต่อเนือง โดยจะส่งผลกระทบกับหุ้นใหญ่ในขณะที่หุ้นขนาดกลางยังคงน่าสนใจและมีแรงซื้อจากในประเทศอย่างต่อเนื่อง
อย่างไรก็ตาม ในแง่ของการปรับสัดส่วนพอร์ตโฟลิโอ บลจ.วรรณ ยังคงแนะนำให้นักลงทุนถือครองหุ้นต่อไปโดยเชื่อว่าผลตอบแทนเมื่อเทียบกับความเสี่ยงยังคงดีอย่างต่อเนื่อง แต่ถ้านักลงทุนที่ต้องการลดสัดส่วนของหุ้นก็แนะนำกองทุน 1AM-TG ซึ่งเหมาะสำหรับการพักเงินและปรับพอร์ตโฟลิโอ